65. schôdza NR SR - 3.deň - A. dopoludnia
Dátum: 2022-04-28
Poslanec: Blaha, Ľuboš (SMER - SD)
Druh vystúpenia: Vystúpenie v rozprave

60. Vážené pani poslankyne vrátane pani poslankyne Zemanovej, vážení páni poslanci, skúsim vážne, lebo naozaj tá humorná vložka na úvod, ktorú predniesla pani poslankyňa Zemanová, mozgová titanka strany Sloboda a Solidarita, nás mala asi rozveseliť a vyviesť z konceptu, ale musíme byť v tejto chvíli vážni, musíme, pretože koaličný valec chce dnes poslať do väzby opozičného lídra, pretože povedal pravdu o Kiskovi a Matovičovi. Toto nech si Slovensko dobre zapamätá. Žiadna korupcia, žiadne kradnutie, žiadne zločiny, za to, že povedal pravdu o Matovičovi a Kiskovi. Toto musíme donekonečna opakovať, pretože naozaj sa aj v Európe deje, že aj bývali premiéri, aj opoziční poslanci sú vyšetrovaní za korupčné kauzy, ale nikdy sa ešte v civilizovanom štáte Európskej únie nestalo, že by chcela koalícia strčiť do väzby, do väzby bývalého trojnásobného premiéra a opozičného lídra, ktorého sa tak veľmi boja, za to, že si robil svoju politickú prácu. Také niečo sa naozaj ešte v Európskej únii nestalo. Mám pocit, že toto nedali ani šejkovia v Saudskej Arábii, toto si nedovolil ani Kim Čong-un, toto naozaj nemá precedens. Ale túto naši pročkovia sa rozhodli, že takto budú riešiť opozíciu, že budú likvidovať politikov, ktorí s nimi nesúhlasia. Čvarga, čvarga, takto sa správa iba čvarga. Pri všetkej úcte, to, čo privliekol Matovič do parlamentu, sa inak nezvať nedá. Krvavé oči, krvavé oči chcú likvidovať, chcú ničiť, majú tú istú mentalitu, ako som už spomínal, tú istú mentalitu, akú mali kedysi v ’30. rokoch nacisti, ktorí nedokázali rešpektovať iný názor. A robia úplne presne to isté, ako robili nacisti, prešpikovali svojimi ľuďmi všetky inštitúcie štátu, bezpečnostné inštitúcie a teraz jedného po druhom nás idú ničiť, posielať do basy, posielať do väzby, toto idú robiť. Toto naozaj má precedens, ale nie v civilizovanom európskom priestore po 2. svetovej vojne, to má precedens v hitlerovských 30. rokov - a hovorím to bez preháňania. Aj Hitler si obsadil všetky súdy, prokuratúru, políciu, gestapo rovnako ako dnešná vláda. Obsadila si gestapo, hovoríme tomu dneska NAKA, tam majú tých svojich gestapákov, ktorí chodia a dostávajú pokyny, aby likvidovali opozíciu, a o tomto sú dôkazy. Tí vaši slávni čurillovci sa o tom rozprávali, v rámci legálnych odposluchov to celé Slovensko počulo. Treba robiť Fica, treba robiť Pellegriniho, treba likvidovať opozíciu. O čom sa ešte bavíme? Oni majú vlastné gestapo. Majú vlastného špeciálneho prokurátora. Ako my môžme veselo predstierať spolu s pani prezidentkou Čaputovou, že Lipšic je nezávislý orgán. No orgán možno je, ale určite nie nezávislý. Lipšic je jeden z najnenávistnejších ľudí na Slovensku, ktorý tak nenávidí Roberta Fica, že by zjedol aj kefu, aby jeho mohol zavrieť do vazby... do väzby. Toto je Lipšic. A my sa teraz tvárime, že to je tá garancia nezávislosti. Majú gestapo na NAKE, majú špeciálneho prokurátora, majú Špecializovaný trestný súd, kde sú ich ľudia, Záleská, Hrubala. Robert Fico veľmi často upozorňoval na to, čo je zač Hrubala, na jeho úžasné divoké jazdy pod vplyvom alkoholu. Gratulujem. Toto je šéf Špecializovaného trestného súdu a o tomto človeku si máme myslieť, že zagarantuje nezávislosť. O Hamranovi, o Lipšicovi a o Hrubalovi. Poprosím, aj pána Baránika tam zavolajte, a ktorý sa tu teraz rehlí ako zmyslov zbavený. Asi si spomenul na nejakú jazdu taxíkom, kedysi vo svojej mladosti. Muselo to byť divoké. (Smiech v sále.) Výborne, pán Baránik. A ďalej sa rehlí, vidíte. (Povedané so smiechom.) Tie raňajky naozaj boli asi kolektívne a Kočner dneska servíroval toluén, že pán Baránik? (Povedané so smiechom.) Gratulujem. Toto celé je zostrojené Lipšicom a Matovičom. O tomto na Slovensku nikto nepochybuje. Lipšic a Matovič sa hneď po voľbách stretli, sadli si a rozhodli sa, že budú likvidovať opozíciu. Chvíľku to trvalo, kým dosadili svojich ľudí do svojich úradov, a teraz od rána do večera neriešia nič iné, len svoju živočíšnu pomstu, nenávisť voči Robertovi Ficovi. A Robert Fico nebude posledný. Kolegovia z HLAS-u budú nasledovať. Kolegovia z Republiky budú nasledovať. Však oni potrebujú zničiť celú opozíciu. Celú kompletnú opozíciu. A potom odrazu prídu voľby, všetci budeme sedieť vo väzbe a postaví sa Matovič, no zostali sme tu už len my dvaja s Rišom Sulíkom, tak si nás zvoľte! Fantastické! Toto je liberálna demokracia podľa Slobody a Solidarity. To, že to robí čvarga z OĽANO, o tom by som ani nepochyboval, na to sú určení mentálnou kapacitou, ktorá neexistuje, ale že to ešte robia tuto mozgoví titani, strana odborníkov, tímlídrov pre expertízne oblasti. Ja som si len tak pozeral, tak bajočko, že čo sú to za experti, táto naša slávna SaS-ka. Pani Zemanová podľa svojho životopisu je folkloristka vo Vajnorskom okrášľovacom spolku. A tá nám tu dneska hovorí o tom, ako má fungovať právny štát. Pani Zemanová, okrášľovací spolok, gratulujem. So vzdelaním vodohospodárka. Oni nemajú dunstu o práve, o právnom štáte, o demokracii, o politológii, o čokoľvek odbornom. Tuto sa mi tu rehlí záhradkár. Vzdelaním záhradkár. Nie, vy nie, pán Žiak, vy ste, vy ste, prosím pekne, odborník na krémeše a veterníky. Ja vám gratulujem! (Ruch v sále.) Vy ste písali diplomovú prácu na tému Bezpečnosť cukrárenských výrobkov a dneska sa vyjadrujete (povedané so smiechom) o právnom štáte a o bezpečnosti na Slovensku. Bezpečnosti dobošky určite ovládate, ale bezpečnosť Slovenskej republiky, prosím, nechajte na odborníkov. Pán Žiak, buďte taký láskavý. Máme tu taxikára Baránika, ďalší veľký odborník. Odborník na to, ako stúpi na pedál. To je fantastické! Toto máme na Slovensku v koalícii, toto tu vládne. A máme tu, samozrejme, aj žilinského Otíka, pána Laurenčíka. Gratulujem k takejto úžasnej intelektuálnej sile, ktorú priniesla SaS-ka do slovenského parlamentu! A toto dneska ide rozhodovať o tom, či Robert Fico pôjde do väzby. Však oni nerozmýšľajú. To už majú dopredu rozhodnuté, oni sa už len tešia a mľaskajú ako tie prasce, aby mohli stlačiť ten gombík, aby ho tam mohli poslať! O nič iné nejde, o nič iné nejde. A o OĽANO sa ani nebudem baviť. Prepáčte, nekomunikujte so mnou, lebo OĽANO je taká čvarga, to vy ste taký intelektuálny planktón, že to Matovič, to normálne, to musel byť cirkusový výkon, aby vás vôbec našiel na tých uliciach, pozbieral všetok ten hnoj z tých ulíc, z tých kanálov. Kde vás, preboha, vyhrabal?! Kde vás, preboha, vyhrabal? Telocvikári, tanečníci, však vy nemáte absolútne, ale absolútne nič v tých vašich hlavách! A vy budete rozhodovať o Robertovi Ficovi! Na základe toho, že sem váš Lipšic, váš človek Lipšic poslal túto znôžku nezmyslov (rečník zobral do rúk písomný materiál, ukazujúc ho plénu), ktorú podľa môjho názoru musel písať niekde Pročko po piatom poháriku. (Reakcia z pléna.) Áno, desiatom. Možno desiatom. Toto si nemôže dovoliť, preboha, jeden orgán štátu, takýmto spôsobom uráža Národnú radu Slovenskej republiky. Takýmito nezmyslami. Ja sa k tomu ešte dostanem, ale na úvod svojej reči som chcel povedať, že tu nejde o nič iné, iba o živočíšnu politickú pomstu a o likvidáciu opozície za to, že hovorí pravdu, a jediný cieľ je zapchať Robertovi Ficovi ústa. To je váš jediný cieľ. Ale že si vymyslíte takúto hovadinu? Ako keby ste si tam naozaj našli nejaké nezmysly o korupcii, však ste tu tárali celé roky, že miliardy denne sme ukradli, miliardy máme na Belize, miliardy všade tu lietali, Matovič pomaly bez slova miliardy neukončil svoj prejav, všetci sme boli mafiáni, zlodeji, vrahovia a neviem čo ešte a nakoniec prídete s takouto sprostosťou? Že organizovaná zločinecká skupina je vláda a že náš zločin je, že si nominujeme ľudí na štátne orgány? A koho máme nominovať? Čvargu od vás? Alebo koho? Však je to úplne prirodzené, že každý predseda vlády si nominuje vlastných ľudí, ktorí sú lojálni. Toto sa mu teraz vyčíta od pána Masára... Aj keď Masár, dobre, všetci vieme, že to ide od Lipšica, Masár by si bez povolenia Lipšica ani nekýchol. A toto tu máme. Toto tu dneska máme na stole. To keď čítate, to je hanba liberálnej demokracie. O tomto sa deti budú učiť v školách, že nieže fašizmus, lebo ešte aj ten fašizmus sa snažil mať nejaké intelektuálne podhubie, hlúpe, ale bolo tam, ale vy ste, preboha, tak strašne prízemní, že toto je tak primitívny útok na demokraciu, že to tu ešte v dejinách európskej civilizácie nebolo. Dovoľte mi teraz prejsť k filozofickej a politologickej podstate toho, čo sa tu deje, pretože vy tu hovoríte, že ani Robert Fico nie je nadčlovek, ani on nemá privilégia, ale veď, preboha, o tom to tu vôbec nie je. To, že v porovnaní s vami pôsobí ako nadčlovek, áno, však vy ste takí mentálni trpaslíci, že pôsobí ako Gulliver medzi vami. To je, to je v poriadku. Ale naozaj nikto nestojí nad zákonom. Trestné stíhanie beží, súd nakoniec rozhodne, toto všetko tuná máme. My sa teraz nebavíme, preboha, o tom, že by sme tu išli zastaviť trestné stíhanie. My sa bavíme o tom, či dáme a či strčíme opozičného lídra do kolúznej väzby ako nevinného človeka, ktorý tam teraz bude niekoľko mesiacov, možno rokov hniť len preto, lebo sa ho bojíte, o tom sa teraz bavíme. Aby neovplyvňoval svedkov, prosím pekne, tlačovkami! Sem ten Masár či mäsiar, či čo to je, poslal odôvodnenie, že pošlime Fica do väzby, lebo robí tlačovky. To sa dá zhrnúť do jednej vety (rečník zobral do rúk písomný materiál, ukazujúc ho plénu), tento traktát! Za to, že robí svoju politickú činnosť, za to ideme strčiť opozičného lídra do väzby, zapchať mu ústa. A vy sa tvárite, že sa nič nedeje. A tu sa dostávam k tomu, o čom hovorili, a tuto verím, že aspoň niekto zo Slobody a Solidarity čítal ich vlastných autorov v 19. storočí alebo v 18. storočí, alebo v 17. storočí. Počuli ste vôbec niekedy o Jamesovi Madisonovi? Počuli ste niekedy o Alexisovi de Tocquevillovi? Počuli ste o Johnovi Lockeovi? Počuli ste o Charles de Montesquieu? O čom hovorili predovšetkým? Čo je základný princíp liberálnej demokracie, tej demokracie, ktorú neustále obhajujete? Deľba moci a ochrana menšín! Deľba moci a ochrana menšín! Zopakujte, pán taxikár, aby ste sa to konečne naučili, o čom je liberálna demokracia! Každá vláda, ktorá získa väčšinu vo voľbách, si môže vytvoriť koaličný valec – presne to, čo ste si urobili vy –, že bude masakrovať menšiny, masakrovať opozíciu, že si uzurpuje centralizovanú moc. To si môže spraviť každá vláda, najmä pokiaľ má ústavnú väčšinu, ako máte vy. A práve preto musia existovať brzdy a protiváhy. Preto musí byť v ústave poistka, že nemôžete len mirnix-dirnix vydávať opozíciu na trestné stíhania do väzby, zapchávať im ústa a tak ďalej. O tomto hovoril Madison, o tomto hovoril Locke. Deľba moci. A čo tu dneska máme? Máme tri zložky moci. Máme parlament ako legislatívnu moc, máme vládu ako exekutívnu moc a máme súdnu moc. A pointa je, aby jedna nevstupovala do druhej, aby jedna nelikvidovala druhú, a kvôli tomu, aby sme dneska chránili Národnú radu a parlament a parlamentný systém, dneska každý normálny človek, ktorý aspoň trošku rozmýšľa dva kroky dopredu, musí hlasovať proti vydaniu Roberta Fica do väzby. Veď to nie je ohrozenie jedného človeka, toto je ohrozenie celého systému, ohrozenie opozície ako takej, ohrozenie parlamentu ako takého. Celého tohto systému. Ono tí vaši múdri predchodcovia o tom vedeli a hovorili o tom, či už to boli spomínaný Madison a Tocqueville, ktorý hovoril doslova o týraní väčšiny. No ale potom sa nevydarilo a o niekoľko generácií nasledovníci Madisona a Tocquevilla sedia v parlamente absolútne ako bezmozgovia, nerozmýšľajú, bez akejkoľvek schopnosti používať intelekt. To je tragédia pre slovenský národ. Tragédia. Viete, veľa hovoríte o ukrajinských hrdinoch. Teraz je najväčšia móda všade si vešať ukrajinské vlajočky a všetko musí byť Ukrajina. Tak ja vám poviem jeden krásny príklad, jedného ukrajinského národného hrdinu z 19. storočia. Taras Ševčenko. Viete, ako skončil Taras Ševčenko, keď napísal na vtedajšieho cára, báťušku cára, svoju kritiku? Cár sa rozhodol, pošpáral si v uchu a povedal, že nepáči sa mi, čo Ševčenko píše, a tak pôjde na desať rokov do vyhnanstva. To si takto povedal cár. Tak to kedysi fungovalo. Samoderžavie. Čo máme dneska na Slovensku? Igor Matovič sa stretne s Danielom Lipšicom, pošpárajú si v uchu a povedia si, že Robert Fico nás kritizuje, tak pôjde teraz do väzby a tam ho zavrieme, zavrieme a zahodíme kľúče. To je to isté. Vy sem vraciate samoderžavie. Vy sem vraciate totalitu. Vy sem vraciate systém, ktorý takým spôsobom obmedzuje opozíciu a de facto nás zastrašujete. Viete, keď strčíte Roberta Fica ako opozičného lídra do väzby, to je signál pre celú slovenskú verejnosť. No pozor, pozor, drahí ľudia, drahí občania, pokiaľ aj vy budete hovoriť pravdu o Matovičových zločinoch, pokiaľ aj vy budete hovoriť pravdu o Kiskových zločinoch, tak sa vám môže stať to isté a možno sa vám stane to isté ako Milanovi Lučanskému. Tiež sa možno vo väzbe potknete o papuču, tiež sa možno vo väzbe pokúsite samovylúpnuť si oko, lebo to bežne ľudia robia, že? A možno sa vám podarí obesiť sa. Takáto je situácia na Slovensku. Vy zastrašujete opozíciu. Vy zatvárate opozičné médiá, vy zapchávate ústa ľuďom, ktorí hovoria pravdu, a vy sa stále tvárite, že to je ešte liberálna demokracia, a tá vaša krasotinka v paláci vám to prikrýva absolútne bez toho, že by rozmýšľala o tom, že to sa môže všetko vrátiť späť, že pokiaľ budete mať takúto, takéto princípy aj do budúcnosti, tak každý jeden z vás môže byť obvinený v budúcnosti, keď príde nová vláda, z toho, že ste organizovaná zločinecká skupina. Veď podľa tej definície, ktorú si tu vymysleli súdruhovia z Špecializovanej prokuratúry, ktokoľvek môže byť organizovaná zločinecká skupina. Máte susedskú hádku, jedna rodina, druhá rodina. No rodina - organizovaná skupina. Hádajú sa a chcú uškodiť susedom? No majú ešte takýto zlý úmysel. Organizovaná zločinecká skupina. Čokoľvek môže byť organizovaná zločinecká skupina, pokiaľ si zoberiete túto absurdnú básnickú, metaforickú podobu interpretácie zákonov. Však počúvajte, preboha, toho profesora Ivora. Organizovaná zločinecká skupina bola vymyslená a bola schválená do zákonov Slovenskej republiky nie preto, aby sme naháňali susedské spory alebo politikov, to boli hrubokrkí mafiáni, ktorí tu pašovali drogy, znásilňovali, strieľali, vraždili, zabíjali. O tomto sa bavíme a vy si teraz tento trestný čin zoberiete, len aby ste sa mohli pomstiť Robovi Ficovi a Robovi Kaliňákovi, a vymyslíte si takúto sprostosť, ešte raz sa opakujem. Toto sa vám môže vrátiť ako bumerang. Opakujem to znova. Karma je zdarma. Kde máte garanciu, že nepríde nová vláda, ktorá si povie, O. K., organizovaná skupina? A nebol Matovič, Lipšic, Heger, Hamran, Mikulec, nie sú takisto organizovaná skupina? No sú vo vláde. Matovič a Mikulec si dosadili svojich lojálnych spolupracovníkov, to je zločin podľa tohto, hej, a snažia sa diskreditovať opozíciu. No tak to teraz robia, hej. Toto celé je o diskreditácii opozície. To je tiež zločin, mimochodom, sme sa dočítali. Diskreditovať svojich politických súperov je zločin, takže máme tu organizovanú skupinu, potom je tam ešte zločin, že ktorá utajuje svoju existenciu, to tam opakuje pán Masár niekoľkokrát. Myslím si, že pán Lipšic aj pán Matovič veľmi veselo utajujú existenciu svojej organizovanej skupiny, ale stretávajú sa napriek tomu a vieme o stretnutí, ako bolo medzi Matovičom, Hegerom, Hamranom a Mikulcom, vieme, to stretnutie že prebehlo, pár týždňov, zhodou okolností, predtým, než chcú teraz obviniť Roberta Fica, organizovaná zločinecká skupina. Viete, ste aj vy súčasťou tejto organizovanej zločineckej skupiny? Ja som si istý, že vyšetrovateľ sa bude o dva roky pýtať, či všetci tí, ktorí hlasovali dneska za vydanie Roberta Fica, nie sú náhodou súčasťou organizovanej zločineckej skupiny matovočovo... matovičovsko-lipšicovskej mafie. Toto príde. Vy si myslíte, že teraz o dva roky skončí svet? Alebo že budete vládnuť naveky? Nebudete. A toto príde. Príde, čo prísť musí. Nech sa páči, karma je zdarma. Teraz dovoľte, aby som rozvrhol svoj prejav – a to som sa iba rozbehol a vidím, že mi ubieha čas – na tri základné etapy. Budeme hovoriť najskôr o minulosti, potom o prítomnosti a nakoniec o budúcnosti. Začal by som minulosťou, ako toto celé začalo, kde to má korene. (Reakcie z pléna.) Ospravedlňujem sa vopred, že to, čo budem teraz hovoriť, bude možno pripomínať mafiánske béčkové filmy alebo knižku Krstný otec, ale, žiaľ, takto funguje slovenská vláda. Začalo to tým, že hneď po voľbách v roku 2020 zadržali istého pána Slobodníka. (Zaznievanie gongu.) Tento pán Slobodník je dneska kľúčový svedok aj vo vzťahu k Robertovi Ficovi a k tejto údajnej organizovanej zločineckej skupine. Pán Slobodník dostal obhajcu. Už viete zo včerajška, aké je jeho meno. Jeho obhajca je Daniel Lipšic. Jeho obhajca bol Daniel Lipšic. Pána Slobodníka si pekne upiekol, pripravil a pán Slobodník odvtedy hovorí všetky tie nezmysly na nás, na opozíciu, ktoré od Lipšica potreboval počuť ako pokyn. Potom, samozrejme, keď Lipšica dosadili do čela Špeciálnej prokuratúry, čo bol bezprecedentný akt, pretože takýto nenávistný politik ešte v živote nebol na čele Špeciálnej prokuratúry, nikdy nebol na čele Špeciálnej prokuratúry politik a už vôbec nie takýto nenávistný politik. Ale potom dostal pán Bernard Slobodník iného obhajcu, pána Petra Kubinu, poradcu Zuzany Čaputovej, prezidentky Slovenskej republiky. Tá je v tom až po uši. Ja sa nečudujem, že vypisuje, že Robert Fico sa nemá brániť, lebo pokiaľ sa brániť bude, tak zistíme veľmi skoro, že Čaputová je tam s nimi v tej zločineckej skupine a až po uši. Bernard Slobodník. Čo prišlo ďalej? Prišlo obvinenie Milana Lučanského, ktorý o pár týždňov na to záhadne zomiera vo väzbe. Čiže zodpovednosť štátnej moci za smrť generála Milana Lučanského, ktorú, ktorý tu v 90. rokoch naháňal mafiu a porazil najťažších hrubokrkých mafiánov. Toto bola odmena tohto štátu, tejto vláde, vlády, týchto matovičovských mafiánov. (Predseda NR SR pristúpil k rečníckemu pultu a prerušil vystúpenie rečníka: Počkať, preruším. Budeš hovoriť... minút, ja musím teraz prerušiť na tridsať minút parlament, lebo musíme prestaviť systém, a potom keď odhlasujeme, znova tridsať minút a potom môžete dokončiť... je to v poriadku? ) Dobre. O. K. (Rečník sa obrátil na predsedajúceho: Teraz ešte môžem, teraz zastavíme, hej? Takže teraz končíme, hej? Dobre. Zaznievanie gongu a výmena predsedajúcich.)